As deel van ons tarief kry ons by Intaka Lodge 'n baie lekker ontbyt van spek, worsies en eiers. Ons pak die motor en vertrek op die kort roete vir die dag van so ongeveer 120 km tot by Rhodes.
By die afdraai na die Lodge, begin die Barkly Pas. Dis 'n lekker steil, maar baie mooi pas. Oral is die mooiste sandsteen formasies en dit laat mens dink aan Golden Gate met sy bekende rotsformasies.Die berge en heuwels is grasgroen en maak 'n pragtige prentjie
Ons doen eers aan by Barkly Oos waar ons diesel moet ingooi aangesien daar in Rhodes geen brandstof te koop is nie. Inteendeel daar is slegs 'n piepklein winkeltjie in die dorp. Ons vul ook ons kosvoorrade aan en 'n vriendelike jong boer ry vooruit om vir ons die winkel te wys. Daar is geen naam of tekens op die vensters nie, behalwe 'n kleinerige SENTRA teken. Ons sou dit nie gekry het nie.
Van Barkly Oos is dit so ongeveer 60 km na Rhodes. Die R396 is 'n grondpad, maar in redelike rybare en goeie toestand. Die hele pad is amper een lang aanmekaar gehegde pas met steiltes en skerp draaie - die lot. Van vinnig ry is hier nie sprake nie. Die roete is egter baie mooi en hieronder is 'n aantal vn die prentjie mooi dele.
Die middag ry ons deur die dorpie en merk met verbasing op dat al die strate in die "township" is netjies met plavei steentjies uitgele. Selfs die stormwater slote is netjies met konkreet bedek. In die "dorp" is al die strate grondpaaie en die stormwater slote is toegegroei met gras. Wat 'n kontras! Hier in die Township is daar drie winkels , maar in die dorp net 'n piepklein winkeltjie.